CELEX: 32009R0895
Language: et
Date: 2009-09-23 00:00:00
Title: Komisjoni määrus (EÜ) nr 895/2009, 23. september 2009 , teatavate kaupade klassifitseerimise kohta kombineeritud nomenklatuuris

29.9.2009   
            
            
               ET
            
            
               Euroopa Liidu Teataja
            
            
               L 256/3
            
         
      KOMISJONI MÄÄRUS (EÜ) nr 895/2009,
   23. september 2009,
   teatavate kaupade klassifitseerimise kohta kombineeritud nomenklatuuris
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, (1) eriti selle artikli 9 lõike 1 punkti a,
   ning arvestades järgmist:
   
               (1)
            
            
               Määrusele (EMÜ) nr 2658/87 lisatud kombineeritud nomenklatuuri ühetaolise kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist.
            
         
               (2)
            
            
               Määrusega (EMÜ) nr 2658/87 on kehtestatud kombineeritud nomenklatuuri klassifitseerimise üldreeglid. Neid üldreegleid kohaldatakse ka kombineeritud nomenklatuuril täielikult või osaliselt põhinevate või sellele täiendavaid alajaotisi lisavate nomenklatuuride suhtes, mis on kehtestatud ühenduse erisätetega kaubavahetust käsitlevate tariifsete või muude meetmete kohaldamiseks.
            
         
               (3)
            
            
               Nimetatud üldreeglite kohaselt tuleb käesoleva määruse lisas esitatud tabeli 1. veerus kirjeldatud kaubad klassifitseerida 2. veerus esitatud CN-koodi alla, lähtuvalt tabeli 3. veerus esitatud põhjendusest.
            
         
               (4)
            
            
               On asjakohane sätestada, et liikmesriikide tolliasutuste väljastatud siduvale tariifiinformatsioonile, mis käsitleb kombineeritud nomenklatuuri kaupade klassifitseerimist, kuid mis ei ole kooskõlas käesoleva määrusega, võib siduva tariifiinformatsiooni valdaja tugineda veel kolme kuu vältel kooskõlas nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik) (2) artikli 12 lõikega 6.
            
         
               (5)
            
            
               Tolliseadustiku komitee ei ole eesistuja määratud tähtaja jooksul oma arvamust esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   Lisas esitatud tabeli 1. veerus kirjeldatud kaubad klassifitseeritakse kombineeritud nomenklatuuris kõnealuse tabeli 2. veerus esitatud CN-koodi alla.
   Artikkel 2
   Liikmesriikide tolliasutuste väljastatud siduvale tariifiinformatsioonile, mis ei ole kooskõlas käesoleva määrusega, võib määruse (EMÜ) nr 2913/92 artikli 12 lõike 6 kohaselt tugineda veel kolme kuu vältel.
   Artikkel 3
   Määrus jõustub kahekümnendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 23. september 2009
      
         
            Komisjoni nimel
         
         
            komisjoni liige
         
         László KOVÁCS
         
      
   
   
      (1)  EÜT L 256, 7.9.1987, lk 1.
   
      (2)  EÜT L 302, 19.10.1992, lk 1.
   
      LISA
      
                  Kauba kirjeldus
               
               
                  Klassifikatsioon
                  (CN-kood)
               
               
                  Põhjendus
               
            
                  (1)
               
               
                  (2)
               
               
                  (3)
               
            
                  Pahkluud kattev saabas. Saapatald on valmistatud kummist, ent suurem osa välistallast on ära lõigatud, nii et alla avausse saab paigaldada erinevaid pinsoliga välistaldu.
                  Saapad on jaemüügiks pakendatud komplektina, milles on kaks paari pinsoliga välistaldu, kusjuures kummalgi paaril on erinev välistald, ja taldade kinnitamiseks vajalik metallist tööriist. Üks paar pinsoliga välistaldu on kummist ja neil on matkasaabaste tallale tüüpiline sügav muster. Teine paar pinsoliga välistaldu on tekstiilmaterjalist (umbes 8 mm vilt) ja need on importija dokumentatsiooni kohaselt käimiseks madalas vees.
                  Saapal on säilinud väike osa välistallast, mis moodustab talla serva ümber peaaegu katkematu randi. See kitsas välistalla rant on samasugusest kummist kui matkamiseks mõeldud pinsoliga välistald.
                  Jalatsit ei saa kasutada ilma pinsoliga välistallata.
                  Sisetalla pikkus on üle 24 cm.
                  Saapapealne koosneb mitmest kokkuõmmeldud nahatükist, millede vahele jäävad „aknakesed”, kuhu on õmmeldud üheksa metallvõrgu- ja neli tekstiilitükki. Nahk moodustab suurema osa pealse välispinnast. Saabas on vooderdatud tekstiilmaterjaliga.
                  Saabas ei ole veekindel ega veetihe.
                  Jalanõusid saavad kasutada nii mehed kui ka naised.
                  (matkasaabas)
                  (Vt fotod nr 650 A, 650 B ja 650 C) (1)
                  
               
               
                  6403 91 13
               
               
                  Klassifikatsioon määratakse kindlaks kombineeritud nomenklatuuri klassifitseerimise üldreeglitega 1, 2a, 3b ja 6, grupi 64 märkuse 4 punktidega a ja b ning CN-koodide 6403, 6403 91 ja 6403 91 13 sõnastusega.
                  Kuna matkasaapa kummist pinsoliga välistallad sobivad kokku saapapealsetega, on jalanõu ette nähtud ja kokku pandud põhiliselt matkasaapaks. Peale selle sobib saapatalla serva ümber jääv välistalla rant täpselt kokku matkamiseks mõeldud pinsoliga välistallaga. Samas ei ole aga selge pinsoliga tekstiilvälistaldade otstarve. Nende kasutamine vees on väga piiratud, kuna saapapealne ei ole veekindel ega veetihe. Järelikult on pinsoliga tekstiiltallad lisandid, mis on ette nähtud kasutamiseks ainult eriolukordades ja mis sellisena laiendavad toote kasutusala.
                  Saapad ja pinsoliga kummitallad tuleb seega klassifitseerida komplektseteks, kuid kokkupanemata jalatsiteks klassifitseerimise üldreegli 2a teise lause tähenduses.
                  Kokkupandud jalatsi maapinnaga kokkupuutuv tallaosa on kummist grupi 64 märkuse 4 punkti b tähenduses ja seega on jalatsil kummist välistald.
                  Arvestades seda, et nahk moodustab kõige suurema osa pealse välispinnast, on nahk saapa pealsematerjaliks grupi 64 märkuse 4 punkti a tähenduses.
                  Tekstiilist valmistatud, pinsoliga välistallad on jaemüügiks pakendatud komplektidena koos kokkupanemata matkasaabaste ja jalatsite kokkupanemiseks vajaliku metallist tööriistaga. See komplekt tuleb klassifitseerida nii, nagu koosneks see ainult matkasaabastest, kuna matkasaapad määravad komplekti põhiiseloomu klassifitseerimise üldreegli 3b tähenduses. Pinsoliga tekstiilvälistallad ja metallist tööriist on üksnes jalatsite tarvikud.
                  Seega tuleb komplekt klassifitseerida jalanõudena, mille välistallad on kummist ja pealsed nahast.
               
            
         
      
         
      
         
      
         (1)  Fotod on üksnes illustratsiooniks.